Ալինա Կաբաևա

Ալինա Կաբաևա Մարատի (, ), ռուս մարզիկ (գեղարվեստական մարմնամարզություն), հասարակական և քաղաքական գործիչ։ 2014 թվականի սեպտեմբերից «Ազգային Մեդիա Գրուպ» հոլդինգի տնօրենների խորհրդի նախագահ, 2016 թվականից ղեկավարում է «Սպորտ-Էքսպրես»-ի տնօրենների խորհուրդը։

2004 թվականի օլիմպիական չեմպիոն և 2000 թվականի օլիմպիադայի բրոնզե մեդալակիր, աշխարհի կրկնակի չեմպիոն (1999 և 2003 թթ), Եվրոպայի հնգյակի բացարձակ չեմպիոն (1998-2000, 2002 թ., 2004 թ.), Ռուսաստանի վեցակի չեմպիոն (1999-2001 թթ., 2004 թ., 2006-2007 թթ.), Ռուսաստանի սպորտի վաստակավոր վարպետ։

«Միացյալ Ռուսաստան» կուսակցության գերագույն խորհրդի անդամ (2001-2005 թթ.), Ռուսաստանի Դաշնության Հանրային պալատի անդամ (2005-2007 թթ.), Ռուսաստանի ֆեդերացիայի Պետդումայի Դաշնային ժողովի 5-րդ (2007-2011 թթ.) և 6-րդ գումարման (4.12.2011-15.09.2014 թթ.) դեպուտատ։

Նա պարգևատրվել է Բարեկամության (2001 թվական) և «Հայրենիքին մատուցած ծառայությունների համար» IV աստիճանի (2005 թվական) շքանշաններով, Ռուսաստանի Դաշնության նախագահի պատվոգրով (2013 թվական)։

Ընտանիք 
Հայրը՝ Մարատ Վազիխովիչը, ազգությամբ թաթար, մուսուլման, ապրել է Տաշքենդում, 2011 թվականից բնակություն է հաստատել Կազան քաղաքում, պրոֆեսիոնալ ֆուտբոլիստ է եղել և 1980-1986 թթ. խաղացել է «Պախտակոր»-ի կազմում, Ղազախստանի 1993 թվականի չեմպիոն է «Տրակտոր»-ի կազմում։ Ֆուտբոլային կարիերան ավարտելուց հետո աշխատում է որպես մարզիչ։ Մայրը՝ Լյուբով Միխայլովնան, ռուս, քրիստոնյա, ապրում է Մոսկվայում։ Խաղացել է Ուզբեկստանի բասկետբոլի հավաքականի կազմում։ Ալինան ունի կրտսեր քույր՝ Լյահսանա։

Մանկություն 
Ալինա Մարատի Կաբաևան ծնվել է 1983 թվականի մայիսի 12-ին Տաշքենդ քաղաքում (ԽՍՀՄ, այժմ՝ Ուզբեկստան)։
Ալինան սկսել է զբաղվել գեղարվեստական մարմնամարզությամբ 3,5 տարեկանից, առաջին քայլերը կատարել է «Աշխատանքային ռեզերվներ» սպորտընկերությունում։ Մայրը՝ Լյուբով Միխայլովնան ցանկանում էր, որ աղջիկը լրջորեն զբաղվեր գեղասահքով կամ գեղարվեստական մարմնամարզությամբ։ Շոգ Ուզբեկստանում գեղասահքի լավ դպրոցներ չկային և ընտրությունը ընկավ մարմնամարզության վրա։ Ալինայի առաջին մարզիչներն էին Ա. Մալկինան և Է. Տարասովան։
11 տարեկան հասակում, որպեսզի ամբողջովին զարգացվի սպորտային պոտենցիալը, Ալինան մայրիկի հետ տեղափոխվում է Տաշքենդից Մոսկվա՝ Իրինա Վիների մոտ մարզվելու համար։ Նոր մարզիչը դրեց առաջին պայմանը՝ նիհարել (Ալինան մարմնամարզության չափանիշներով հակված էր գիրության)։
1995 թվականից Կաբաևան մարզվում է Իրինա Վիների մոտ և 1996 թվականից հանդես է գալիս Ռուսաստանի հավաքականի կազմում։

Սպորտային կարիերա 
Ռուսաստանի հավաքականի կազմում հանդես գալուց 2 տարի անց, 15 տարեկան հասակում, հաղթում է Եվրոպայի առաջնությունում (1998 թվական), հետագայում ևս 4 անգամ դառնում է Եվրոպայի բացարձակ չեմպիոն, 1999 թվականին՝ աշխարհի չեմպիոն։ 2000 թվականի Սիդնեյի Օլիմպիական խաղերին դառնում է բրոնզե մեդալակիր, իսկ 2004 թվականին Աթենքի Օլիմպական խաղերում դառնում է հաղթով և նվաճում ոսկե մեդալ։ 2007 թվականին Ալինա Կաբաևան հրաժեշտ է տալիս սպորտին և ավարտում իր սպորտային կարիերան։

Կրթություն 
Ալինա Կաբաևան Տաշքենդում հաճախել է համար 64 դպրոցը, իսկ միջնակարգ կրթությունը ավարտել է Մոսկվայում։
2007 թվականին հեռակա ավարտել է Սերվիսի Մոսկվայի պետական համալսարանը, ստանալով սպորտային մենեջմենտի մասնագետի որակավորում։
2009 թվականին հեռակա ավարտել է Սանկտ-Պետերբուրգի Պ. Ֆ. Լեսգաֆտի անվան ֆիզիկական կուլտուրայի պետական համալսարանը։

Ծանոթագրություններ

Աղբյուրներ 
 Ալինա Կաբաևայի կենսագրությունը
 Սպորտային Ռուսաստան
 Աշխատանք

Մարմնամարզիկներ
Օլիմպիական չեմպիոններ
Ռուսաստանի պետական դումայի անդամներ
Ռուս օլիմպիական չեմպիոններ‎
«Միասնական Ռուսաստան» կուսակցության անդամներ
Ռուս կին քաղաքական գործիչներ
Բարեկամության շքանշանի ասպետներ (Ռուսաստան)
«Հայրենիքին մատուցած ծառայությունների համար» 4-րդ աստիճանի շքանշանի ասպետներ
Վլադիմիր Պուտին
2004 թվականի Ամառային օլիմպիական խաղերի չեմպիոններ
Ռուսաստանի «Հայրենիքին մատուցած ծառայությունների համար» շքանշանակիրներ
Ռուսաստանի սպորտի վաստակավոր վարպետներ
Աշխարհի չեմպիոններ